Gautengse skole: Meer aansoeke as plekPanyaza Lesufi tydens Sondag se mediakonferensie, (Foto: Verskaf) Plasingsaanbiedinge word van Maandagoggend via SMS aan Gautengse ouers gestuur. Dié aanbiedinge sal oor die volgende twee maande deurlopend aan ouers gestuur word met die laaste wat einde November verwag kan word. Plasingsaanbiedinge moet binne sewe skooldae aanvaar óf verwerp word. Ouers moet egter daarop voorbereid wees dat hul kinders moontlik nié in die skool van hul keuse plek gekry het nie, het Panyaza Lesufi, LUR vir onderwys in Gauteng, Sondag gewaarsku. Dit is volgens hom weens Gautengse skole se beperkte kapasiteit. Die LUR het vanoggend tydens ’n mediakonferensie gesê die provinsie het te min skole met talle skole wat onder groot druk verkeer. Dít sluit in Laerskool Akasia in die noorde van Pretoria wat kapasiteit het vir 255 gr. 1’s maar 1 538 aansoeke ontvang het. Hoërskool Langehoven het 2 607 aansoeke ontvang, maar het slegs plek vir 300 gr. 8’s. Lesufi het daarop gewys dat veral skole in Alberton aan die Oos-Rand nie kan byhou nie. Alberton High School het 2 488 aansoeke ontvang, maar kan slegs 210 leerders akkommodeer terwyl Stoneridge Primary School 882 aansoeke ontvang het maar slegs 240 kan aanvaar. Die LUR het ook daarop gewys dat Parktown Boys’ High in Johannesburg 2 328 aansoeke ontvang het. Dié spogskool het egter net plek vir 152 gr. 8’s. Lesufi het egter sy versekering gegee dat elke leerder voor die komende skooljaar geplaas sál word. Rekordgetal aansoeke ontvang Lesufi het daarop gewys dat sy departement vanjaar ’n totaal van 764 062 aansoeke ontvang het. Dit is die meeste aantal skoolaansoeke nóg sedert die begin van die departement se aanlyn aansoekstelsel in 2016. Die rekordgetal aansoeke kom neer op 332 477 leerders wat voor die komende akademiese jaar in ’n skool in Gauteng geplaas moet word – 157 697 gr. 1’s en 174 780 gr. 8’s. Die departement beoog om skole van mobiele klaskamers te voorsien in ’n poging om meer leerders te akkommodeer. Daar sal ook geld aan sommige skole beskikbaar gestel word sodat hulle hul eie klaskamers kan oprig. #2023OnlineAdmissionsGP | MEC @Lesufi briefly outlined 10 high-pressure primary & secondary schools in Gauteng who received an significant number of applications. The MEC also explained the option parents have to object and/or appeal placement offers that they receive. pic.twitter.com/T2rTuargyB — Gauteng Department of Education (@EducationGP1) October 2, 2022